བོད་ཀྱི་སྐད་ཡིག་ཆེད་ལས་འདི་བཞིན་དུས་རབས་ཉི་ཤུ་རྩ་གཅིག་པར་ཁ་ཕྱོགས་པར་དང་ཐོག་དུས་རབས་དེའི་སྤྱི་ཚོགས་ཀྱི་དགོས་མཁོ་དང་འཚམ་ཐུབ་པའི་ཤེས་ལྡན་མི་སྣ་གསོ་སྐྱོང་བྱེད་དགོས་པ་ཡིན།དེའང་བོད་སྐད་ཡིག་ཆེད་ལས་ཀྱི་དངོས་གཞིའི་སློབ་མ་རྣམས་ལ་ཁོང་ཚོ་དེང་དུས་ཀྱི་སྤྱི་ཚོགས་དང་དུས་རབས་ཉི་ཤུ་རྩ་གཅིག་པར་འཚམ་ཐབས་སུ་རང་གི་ཆེད་ལས་ཀྱི་སྟེང་དུ་དེང་དུས་སྤྱི་ཚོགས་ལ་མཁོ་བའི་ཤེས་བྱ་གསར་བའི་སློབ་ཚན་ཁག་ཅིག་གསར་དུ་ཁ་གསབ་བྱེད་དགོས་པ་འདུག་སྟེ།དཔེར་ན་སློབ་མ་རྣམས་དེང་སྐབས་བེད་སྤྱོད་ཆེ་བའི་རྒྱའི་སྐད་ཡིག་ལ་རྨང་གཞི་ངེས་ཅན་ཡོད་དགོས་པ་དང་སློབ་གྲྭ་ཐོན་རྗེས་ཁོང་ཚོའི་ལས་དོན་དང་སྤྱི་ཚོགས་ཀྱི་ཞབས་ཞུ་སོགས་གང་དུའང་དགོས་པ་ཆེན་པོ་ལྡན་པ་ཡིན།དེ་མིན་རང་རེའི་མ་འོངས་པའི་ཤེས་ཡོན་ཅན་རྣམས་འཛམ་གླིང་དུ་ཁ་ཕྱོགས་དགོས་པས་ན་དབྱིན་ཡིག་ལ་སོགས་པའི་ཕྱི་རྒྱལ་སྐད་ཡིག་ལའང་མཐོང་ཆེན་དགོས་པས་བོད་སྐད་ཡིག་ཆེད་ལས་ཀྱི་སློབ་མར་ཡང་དབྱིན་ཇིའི་སྐད་ཡིག་གི་སློབ་ཚན་ངེས་ཅན་ཞིག་སློབ་ཁྲིད་བྱེད་རྒྱུ་ནི་དགོས་ཕན་ཆེན་པོ་ཡོད་པ་ཞིག་ཡིན།ད་དུང་གློག་ཀླད་ཀྱི་ཤེས་ཡོན་མེད་ན་མ་འོངས་པར་ཡིག་རྨོངས་ལྟ་བུར་འགྱུར་བར་ངེས་པས་བོད་སྐད་ཡིག་གི་ཆེད་ལས་ཤེས་ཡོན་ཅན་རྣམས་ཀྱང་མ་འོངས་པར་ཡིག་རྨོངས་པ་ཞིག་ཏུ་མི་འགྲོ་བའི་ཆེད་དུ་ད་ལྟ་ནས་འགོ་བཙུགས་ཏེ་སློབ་གྲྭ་ཁག་ལ་ཆ་རྐྱེན་ཡོད་ན་གློག་ཀླད་འཕྲུལ་འཁོར་གྱི་སློབ་ཚན་གང་འཚམ་སློབ་ཁྲིད་བྱས་ནས་སླད་ཕྱིན་གྱི་རྨང་གཞི་འདིང་དགོས།དེ་མིན་ཆེད་ལས་འདིའི་སློབ་མ་རྣམས་ཀྱི་ཤེས་རྒྱ་ཆེ་རུ་གཏོང་སླད་དུ་ཡིག་བསྒྱུར་གྱི་གཞུང་ལུགས་དང་།རྒྱལ་ཁབ་ཕྱི་ནང་གི་རྩོམ་རིགའཛམ་གླིང་གི་ལོ་རྒྱུས།ནུབ་ཕྱོགས་ཀྱི་བསམ་བློའི་འཕེལ་རིམ།ཕྱི་རྒྱལ་གྱི་མཚན་ཉིད་རིག་པ་སོགས་ཀྱི་སློབ་ཚན་གང་འཚམ་བཀོད་སྒྲིག་བྱེད་དགོས་རྒྱུ་ནི་ཁོང་ཚོའི་ཤེས་བྱ་རྒྱ་ཆེ་རུ་བཏང་ནས་འཛམ་གླིང་དུ་ཁ་ཕྱོགས་ཐུབ་པ་དང་དེས་རང་གི་ཆེད་ལས་ལའང་ཕན་འབྲས་ཆེན་པོ་ཐོན་ཐུབ་རྒྱུ་རེད།དངོས་གཞིའི་སློབ་མ་རྣམས་ལ་ཆེད་ལས་ཀྱི་སློབ་ཚན་འཆར་གཞི་ནི་ད་ལྟ་སློབ་ཁྲིད་བྱེད་བཞིན་པའི་སུམ་རྟགས་དང་།སྙན་ངགབོད་ཀྱི་ལོ་རྒྱུས།བོད་ཀྱི་རྩོམ་རིགཚད་མ་རིག་པ།གྲུབ་མཐའ་སོགས་ཡིན་པས་རྩ་བའི་ཆ་ནས་འགྲིག་ངེས་ཡིན་ལ་དེ་བས་མང་དུ་གཏོང་རྒྱུ་དང་།མིག་སྔའི་གནས་ཚུལ་འོག་ཏུ་གཏིང་ཚད་ཟབ་ཏུ་གཏོང་ཐབས་མེད་ལ་གལ་ཏེ་དངོས་གཞིའི་སློབ་མ་རྣམས་ཆེད་ལས་ཀྱི་སློབ་ཚན་མང་དྲགས་ན་གོང་དུ་བརྗོད་པའི་རྒྱ་ཡིག་དང་དབྱིན་ཡིག་ལ་སོགས་པའི་སྤྱི་སྤྱོད་ཀྱི་སློབ་ཚན་རྣམས་ཉུང་འཕྲི་བྱེད་དགོས་པར་འགྱུར་རྒྱུ་ཡིན་པས་དེ་ནི་དེང་དུས་ཀྱི་སྤྱི་ཚོགས་ནང་དུ་རང་རེའི་ཆེད་ལས་འདི་འཕེལ་རྒྱས་གཏོང་བའི་ཐབས་ཤེས་བཟང་ཤོས་ཤིག་ཡིན་པས་ཉུང་འཕྲི་བྱེད་མི་འོས་སོ།།འདིར་ཞོལ་ལ་གླེང་རྒྱུར་སླད་རང་རེའི་བོད་རིགས་ས་ཁུལ་དུ་གནས་པའི་སློབ་གྲྭ་ཆེན་མོའི་བོད་སྐད་ཡིག་ཆེད་ལས་ཀྱི་སློབ་གཞི་ཁག་ཅིག་གཅིག་གྱུར་བྱེད་རྒྱུ་དང་དངོས་གཞིའི་སློབ་མའི་སློབ་ཐོན་ཆུ་ཚད་རྩ་བའི་ཆ་ནས་གཏན་འཁེལ་ཞིག་བྱེད་ཐུབ་པ་བྱུང་ན་ཧ་ཅང་གི་ཕན་འབྲས་ཆེན་པོ་ཡོད་ངེས་རེད།